**Konkurss uz Daugavpils pilsētas pašvaldības tūrisma attīstības un informācijas aģentūras direktora amata vietu**  
Daugavpils pilsētas dome saskaņā ar Publisko aģentūru likuma 21.panta trešo daļu izsludina atklātu konkursu uz Daugavpils pilsētas pašvaldības tūrisma attīstības un informācijas aģentūras direktora amata vietu.

Daugavpils pilsētas dome (turpmāk – Dome) 2015.gada 27.augustā pieņēma lēmumu Nr.346 “Par Daugavpils pilsētas pašvaldības tūrisma attīstības un informācijas aģentūras izveidošanu”, kurā nolemts ar 2015.gada 1.novembri izveidot Daugavpils pilsētas pašvaldības tūrisma attīstības un informācijas aģentūru (turpmāk - Aģentūra).

**Amata pamatpienākumi:**

* izstrādāt Aģentūras vidēja termiņa darbības stratēģijas un budžeta projektu;
* nodrošināt Aģentūras vidēja termiņa darbības stratēģijas, budžeta un kārtējā gada darba plāna izpildi;
* sniegt Domei pārskatu par vidēja termiņa darbības stratēģijas un kārtējā gada darba plāna izpildi;
* sniegt Domei nepieciešamo informāciju un priekšlikumus Aģentūras darbības jautājumos;
* nodrošināt Aģentūras gada publiskā pārskata sagatavošanu un publicēšanu;
* rīkoties ar Aģentūras mantu un finanšu līdzekļiem normatīvajos aktos noteiktā kārtībā, pārstāvēt Aģentūru tās kompetencē esošajos jautājumos attiecībās ar valsts un pašvaldību institūcijām, fiziskām un juridiskām personām;
* nodrošināt Aģentūras personāla vadību, pieņemt darbā un atbrīvot no darba Aģentūras darbiniekus, noteikt viņu kompetenci un atbildību, apstiprināt amata vienību sarakstus un amata aprakstus;
* atbilstoši savai kompetencei dot rīkojumus, kas ir saistoši Aģentūras darbiniekiem;
* slēgt darba un saimnieciskos līgumus, parakstīt citus dokumentus Aģentūras vārdā;
* normatīvajos aktos noteiktā kārtībā nodrošināt sabiedrības informēšanu par Aģentūras darbību;
* izveidot Aģentūras iekšējās kontroles sistēmu;
* veikt citus uzdevumus, kas noteikti normatīvajos aktos.

**Amata pretendentam izvirzītas šādas prasības:**

* augstākā izglītība, priekšroka pretendentiem ar augstāko izglītību tūrisma jomā;
* vismaz triju gadu darba pieredze tūrisma jomā vai pieredze vadošā amatā;
* valsts valodas zināšanas augstākajā līmenī;
* vēlama praktiskā darba pieredze personālvadībā un pieredze Eiropas Savienības struktūrfondu un citu projektu īstenošanā;
* zināšanas par tūrisma jomu un to reglamentējošiem normatīvajiem aktiem;
* labas saskarsmes spējas un komunikāciju prasmes;
* spēja strādāt kolektīvā, vadīt un organizēt darbu;
* spēja pieņemt lēmumus un uzņemties atbildību par pieņemtajiem lēmumiem;
* labas svešvalodu zināšanas (angļu vai vācu);
* izpratne par pašvaldības aģentūras finansēšanas kārtību;
* prasmes strādāt ar datorprogrammām (Microsoft Office).

Amatu kandidātu atlase norisināsies divās kārtās.

**Pretendentam jāiesniedz pieteikums, kas satur šādus dokumentus:**

* pieteikums;
* CV;
* motivācijas vēstule;
* izglītību un darba pieredzi apliecinošo dokumentu kopijas;
* valsts valodas prasmi apliecinoša dokumenta kopiju, atbilstoši nepieciešamajam valsts valodas prasmes augstākajam līmenim (izņemot personas, kuras ieguvušas pamata, vidējo vai augstāko izglītību akreditētās programmās latviešu valodā);
* redzējumu par Aģentūras attīstības iespējām un Aģentūras vidēja termiņa darbības stratēģiju (ne vairāk kā uz divām A4 lapām);
* rekomendācijas (ja tādas ir).

Pieteikumus lūdzam iesniegt **līdz 2015.gada 16.oktobrim.**Sūtot pieteikumu pa pastu, jānodrošina, lai pieteikums tiktu saņemts līdz 2015.gada 16.oktobrim.

Pieteikumi tiek iesūtīti pa pastu, norādot adresātu – Daugavpils pilsētas dome, K.Valdemāra iela 1, Daugavpils, LV-5401, un sūtītāja vārdu, uzvārdu, adresi, vai iesniegti personīgi slēgtā aploksnē Daugavpils pilsētas domē, K.Valdemāra ielā 1, Daugavpilī, 1.stāvā, Informācijas birojā, darba laikā; uz aploksnes jābūt norādei “Konkursam uz Daugavpils pilsētas pašvaldības tūrisma attīstības un informācijas aģentūras direktora amatu”.